**Paneurópska vysoká škola - fakulta informatiky**

Som si istý, že by sme vedeli takejto študentke vyjsť maximálne v ústrety, aby mohla pokračovať v štúdiu počas tehotenstva i počas starostlivosti o dieťa.   
Žiadostiam o individuálny študijný plán vychádzame bez problémov v ústrety a tehotenstvo či starostlivosť o dieťa považujeme za dostatočný dôvod pre udelenie individuálneho študijného plánu. Štúdium podľa takého plánu nevyžaduje účasť na prednáškach ani cvičeniach.

**Ekonomická univerzita v Bratislave - obchodná fakulta**

V prípade tehotenstva študentiek odporúčame konzultovať možnosti na študijnom a sociálnom oddelení.   
V zmysle Študijného poriadku EU nie je možné, aby si študentka uplatnila individuálny študijný plán. Existujú ale pravidlá na rozloženie záťaže študijných povinností na dva akademické roky (toto znamená, že študentka vyčerpá štandardnú dĺžku štúdia pred doštudovaním, po ktorej jej vznikne povinnosť platiť školné. Študentský poriadok Ekonomickej univerzity čl.11 ods. (3) tiež umožňuje študentke prerušiť štúdium na obdobie najviac 3 roky. Žiadosť o prerušenie štúdia  podáva študentka na študijnom oddelení kedykoľvek počas akademického roka.  
Internát pre manželský študentský pár z OF EU Bratislava riešime v spolupráci UK Bratislava (žiadosť si treba podať na EU 6 mesiacov vopred).

Obchodná fakulta má snahu v maximálnej možnej miere, s ohľadom na platný študijný poriadok, vyjsť študentkám v ústrety.

**Vysoká škola výtvarných umení v Bratislave**

Špecifikum našej školy je v prevažnej miere v individuálnej výučbe, a taký je aj prístup k jednotlivým problémom a situáciám študentov. Tehotné študentky sa priamo obracajú na študijné oddelenie, kde konzultujú svoju situáciu a sú oboznamované z možnosťami a jednotlivými krokmi, buď prerušenia štúdiá alebo požiadania o individuálny študijný plán. Konzultovať môže študentka aj priamo so študijným prorektorom je to bežnou praxou.

Webová stránka školy poskytuje tieto všeobecné informácie:

- o prerušení štúdia aj v prípade materskej a rodičovskej dovolenky

<http://www.vsvu.sk/studium/studenti/organizacia-studia/prerusenie-studia/>

- v prípade platenia školného ak má študentka a študent jedno a viac detí možnosť odvolať sa

<http://www.vsvu.sk/studium/studenti/informacie-pre-studentov/skolne-a-poplatky/>

- info o požiadanie sociálneho štipendia

<http://www.vsvu.sk/studium/studenti/informacie-pre-studentov/stipendia/>

- všetky predpisy a študijný poriadok

<http://www.vsvu.sk/studium/studenti/ects-predpisy/>

**Vysoká škola manažmentu, City University of Seattle**

Vysoká škola manažmentu poskytuje na veľmi dobrej úrovni online štúdium, teda štúdium, pri ktorom sa študent nemusí zúčastňovať vyučovania fyzicky, ale z pohodlia domova a osobne absolvuje iba skúšky.Štipendium poskytujeme podľa sociálnej situácie študentky.  
(prof. Ing. Edita **Hekelová,** PhD. rektorka VŠM)

**Akadémia policajného zboru**

Študijného poriadku A PZ môže študentka požiadať a po povolení rektorkou A PZ študovať podľa individuálneho študijného plánu.  
Študijný poriadok A PZ:

<http://akademiapz.sk/sites/default/files/KR/2015/136_2015_%C5%A0tudijn%C3%BD%20poriadok_APZ_%C3%BApln%C3%A9%20znenie.pdf>

**Univerzita Komenského - filozofická fakulta**

Individuálny študijný plán sa umožňuje iba študentom so zdravotným postihnutím. Naša fakulta vychádza v ústrety študentkám na rodičovskej dovolenke tým, že majú nárok na prerušenie štúdia vo zväčšenom časovom rozpätí  troch rokov.

Každý študent a študentka, ktorá ktorý sa ocitne v nepriaznivej sociálnej situácii, si môže kedykoľvek podať žiadosť o sociálne štipendium. Tehotné študentky špeciálne pravidlá nemajú, slobodné matky áno. FiF UK tiež ponúka možnosť podávania žiadostí o jednorazové mimoriadne štipendium, ktoré je určené aj študentom a študentkám v náročnej sociálnej situácii.  
V prípade, že študentka, ktorá čaká dieťa a nemá trvalé bydlisko v Bratislave, môže požiadať o poskytnutie ubytovania z dôvodu tehotenstva. Odporúčame obrátiť sa na referenta pre štipendiá a ubytovanie študentov, ktorý môže zabezpečiť lôžko v ubytovacom zariadení.

(Doc. PhDr. Mariana Szapuová, PhD., prodekanka pre prijímacie pokračovanie, celoživotné vzdelávanie a vzťahy s verejnosťou)

**Univerzita Komenského - farmaceutická fakulta**

Ak študentka otehotnie, je jej povinnosťou túto skutočnosť oznámiť vedeniu. Keďže na Farmaceutickej fakulte je povinnou súčasťou štúdia absolvovanie laboratórnych cvičení v chemických laboratóriách a práca s chemickými latkami, študentkám, ktoré sú tehotné, odporúčame okamžité a bezpodmienečné prerušenie štúdia v záujme zachovania zdravia tehotnej a aj plodu. Aj keď riziko ohrozenia zdravia je pri správnom dodržiavaní opatrení minimálne, trváme na takomto riešení tejto situácie.

**Univerzita Komenského - Fakulta matematiky, fyziky a informatiky**

Individuálny študijný plán v Študijnom poriadku nemáme uvedený pre nikoho. Dohoda s vyučujúcim na individuálnych podmienkach absolvovania predmetu neznižujúcich nároky na vedomosti je na začiatku semestra väčšinou možná, je to ale v kompetencii vyučujúceho

v odôvodnených prípadoch je na požiadanie možné poskytnúť individuálny harmonogram plnenia povinností - napriek uzavretým semestrom je potom možné po dohovore s vyučujúcim robiť skúšky aj mimo skúškového obdobia.  
Prerušenie štúdia je z dôvodu rodičovstva možné na tri roky (ostatní študenti na dva roky). Rodičovstvo je možným dôvodom na odpustenie školného v prípade predlžovania štúdia.

Všetky informácie máme dostupné na stránke fakulty [www.fmph.uniba.sk](http://www.fmph.uniba.sk)

**Univerzita Komenského - právnická fakulta**

Študentke umožňujeme prednostné vybavenie na študijnom oddelení, kde si môže dohodnúť mailom/telefonicky konkrétny termín, aby nemusela čakať v rade.

Vzhľadom na to, že študijný poriadok má isté pravidlá vo vzťahu k účasti na vyučovaní, fakulta je veľmi zdržanlivá pri schvaľovaní individuálneho študijného plánu, skôr sa uprednostňuje prerušenie štúdia.

**Univerzita Komenského - pedagogická fakulta**

Referentky študijného oddelenia poskytnú informácie týkajúce sa štúdia, prerušenia štúdia či zmeny formy štúdia.

V prípade potreby môžu študentky kontaktovať referentku pre sociálne veci na študijnom oddelení, ktorá im môže podať výklad platnej legislatívy a usmerniť ich v ich konkrétnych otázkach týkajúcich sa štipendia, ubytovania a sociálnej podpory.

**Univerzita Komenského - fakulta sociálnych a ekonomických vied**

Individuálny študijný plán neposkytujeme, čiastočný priestor je možný v prípade individuálnej dohode študentky s jednotlivými vyučujúcimi /individuálne v kompetencii študentky/, príp. je možné prerušenie štúdia (max 3 roky). Je možné poskytnúť študentke s dieťaťom, slobodnej matke, po individuálnom posúdení, súhlase dekanky fakulty a individuálnom doriešení s ubytovacím zariadením / písomne, cez podateľňu fakulty, doloženie RL dieťaťa/. Štipendium v takomto prípade poskytujeme v súlade so Štipendijným poriadkom UK v Bratislave.

**Univerzita Komenského - Prírodovedecká fakulta**

V prípade našich študijných programov individuálny študijný plán vo väčšine prípadov ani nie je technicky možný - Ak sa nemôže študentka zúčastniť laboratórnych cvičení v stanovenom čase alebo sa nedokáže aspoň vymeniť do inej skupiny – tak pre ňu samotnú už nikto nezopakuje celý laboratórny postup, ktorý často trvá aj pár hodín. Jedinou oficiálnou výnimkou je zníženie až odpustenie školného študentke – matke, ak prekročí štandardnú dĺžku štúdia (platí pre celú UK). Prerušenie štúdia pre takéto študentky je uvedené priamo v študijnom poriadku UK, poskytovanie ubytovania manželom, resp. matkám s dieťaťom je rovnako riešené jednotne na úrovni celej UK. Nárok na sociálne štipendium je upravený zákonom.   
Na fakulte sa snažíme týmto študentkám však vychádzať maximálne v ústrety, každý prípad riešime individuálne a najmä diskrétne.

**STU - fakulta informatiky a informačných technológii**

Študijný poriadok STU v Bratislave presne špecifikuje prerušenie štúdia v tomto prípade - v prípade, ak dôvodom prerušenia štúdia je rodičovská dovolenka, štúdium sa môže prerušiť až na tri roky. Študentovi môže byť prerušené štúdium najviac dvakrát počas celého štúdia študijného programu, pričom celkové obdobie druhého prerušenia môže byť v prípade čerpania rodičovskej dovolenky tiež tri roky.

Je lepšie informovať sa osobne, keďže všetky záležitosti sa riešia veľmi individuálne, každý študent potrebuje iný druh pomoci a každý študent sa posudzuje rozdielne.   
Tehotenstvo u študentky počas štúdia nemusí byť problémom, ak študentka zodpovedne vyhodnotí situáciu a má záujem riadne ďalej študovať, môže ukončiť svoje štúdium v riadnom termíne. Predchádza tomu však aktívny dialóg medzi študentkou a kompetentnými ľuďmi na fakulte, a v takýchto prípadoch sa určite nájde riešenie, ktoré je pre študentku z jej pohľadu riešenia situácie najvhodnejšie.

**STU - fakulta architektúry**

Naša fakulta ponúka možnosť ako prerušenie štúdia, tak aj individuálny študijný plán. Obe spomenuté možnosti upravuje Študijný poriadok Fakulty architektúr  
<http://www.fa.stuba.sk/sk/informacie-pre-studentov.html?page_id=289>

**STU - SjF**

študentka, ktorá je tehotná, podľa Študijného poriadku STU

(<http://www.stuba.sk/sk/studentov/legislativa/studijny-poriadok-stu.html?page_id=4560>)

môže prerušiť štúdium alebo má možnosť individuálneho študijného plánu.

Sociálne štipendium je poskytnuté, ak spĺňa podmienky na priznanie sociálneho

štipendia podľa Vyhlášky ministerstva školstva o priznávaní sociálneho

štipendia č. 102/2006 a jej doplnení.

**STU - FCHPT**

Tehotná študentka  si vie vyhľadať informácie v Študijnom poriadku FCHPT STU, v čl. 11  o možnosti individuálneho študijného plánu a  v čl. 21 o prerušení štúdia. Taktiež tu nájde tlačivá jednotlivých žiadostí /<http://www.fchpt.stuba.sk/sk/informacie-pre-studentov/tlaciva.html?page_id=3059> /

Žiadosť  študentka podáva na pedagogickom oddelení   
/ <http://is.stuba.sk/pracoviste/stud_odd.pl?fakulta=40;;lang=sk> / svojej študijnej referentke, ktorá následne žiadosť vybaví  a informuje študentku. V prípade zdravotných komplikácii alebo špecifických potrieb sa študentka môže obrátiť na fakultnú  koordinátorku pre študentov so špecifickými potrebami, Mgr. Evu Danasovu, / <http://www.stuba.sk/sk/studentov/studenti-a-uchadzaci-so-specifickymi-potrebami.html?page_id=6717> /

Informácie o ubytovaní sú na stránke

<http://www.fchpt.stuba.sk/sk/informacie-pre-studentov/ubytovanie.html?page_id=2462>

Informácie o sociálnom štipendiu sú na stránke

<http://www.fchpt.stuba.sk/sk/informacie-pre-studentov/informacie-pre-ziadatelov-o-priznanie-socialneho-stipendia.html?page_id=2173>